钦定古今图书集成/明伦汇编/交谊典/第044卷 > 《赠四子》李梦阳
## 钦定古今图书集成/明伦汇编/交谊典/第044卷 > 《赠四子》李梦阳

绵绵远道积，冉冉岁华晏。冰霜夕转严，星斗夜仍烂。
兰缸照寒户，旅士怀乡县。方幸厕鳞翮，讵谓各分散。
岐路忽在兹，山川复悠缅。王子万人特，英论薄烟汉。
康生千里足，迈景速流电。瑰玮钦奉常，秀朗推中翰。
冲标泛光蕙，逸思凌元雁。所嗟异根株，逝矣悲霜霰。
兴言念暌晤，佳期阻欢宴。